《入寓双泉寺》
宋代·董嗣杲

大江沙岸虚，几寸水痕落。
萧萧双泉寺，佛像剥丹雘。
纸轮转晴鼓，灰塔断风铎。
残僧极荒怠，深得酒中乐。
西风客子来，栖暂得矮阁。
开窗望村疃，四下尘漠漠。
人烟极零星，鸡犬更萧索。
自罹开庆扰，景况恍如昨。
周章见世态，雕瘵叹民瘼。
梵呗忽传声，饱饭且藜藿。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。